Gulf Shores

Gulf Shores on kaupunki Yhdysvaltojen Alabaman osavaltiossa Baldwinin piirikunnassa Meksikonlahden rannikolla. Sen asukasluku vuonna 2020 oli 15 014. Paikka tunnetaan esimerkiksi rantalomakohteena ja katkarapujen pyynnistä. Maantiede Gulf Shores sijaitsee Yhdysvaltojen Alabaman osavaltion etelänurkassa Baldwinin piirikunnassa Meksikonlahden rannikolla. Rannikon valkoiset hiekkarannat ovat tunnettu matkailukohde. Osa rannikosta kuuluu Gulfin osavaltiopuistoon. Lähellä rantaa on Little Lagoon-laguuni. Aluetta koettelvat ajoittain hurrikaanit. Historia Ennen 1940-lukua nykyinen Gulf Shores oli hankalakulkuista kosteikkoa. Vuonna 1937 valmistui Gulf Intracoastal Waterway-[[vesiväylä, jonka myötä seudulla alkoi matkailuun liittyvä rakentaminen. Gulf Shoresin ensimmäinen hotelli avasi ovensa 1940-luvulla ja ensimmäinen postiasema vuonna 1947. Matkailun ohella toinen paikkakunnan kasvuun vaikuttanut ala oli kehittyvä katkarapujen pyynti. Toiminta seudulla on alkanut vuoden 1918 paikkeilla ja alkujaan katkarapuja pyydettiin lähinnä muun kalastuksen syöteiksi. Katkarapujen troolaus alkoi yleistyä vuodesta 1956, minkä jälkeen katkaravuista elintarvikkeina tuli huomattava teollisuuden ala. Gulf Shoresin kaupunki on perustettu alkujaan vuonna 1956 joidenkin paikallisten aloitteesta. Kaupungin muodostaminen oli kuitenkin kiistojen aihe. Osa paikallisista pelkäsi sen johtavan korkeampaan verotukseen. Kaupungin muodostamisesta valitettiin oikeuteen ja paikallinen tuomari kumosi sen vuonna 1957. Asia eteni Alabaman korkeimpaan oikeuteen, jonka päätöksellä kaupunki perustettiin uudelleen vuonna 1958. Hurrikaanit ovat aiheuttaneet tuhoja Gulf Shoressa useita kertoja. Joitakin tuhoisimpia ovat ollet hurrikaani Frederic vuonna 1979, hurrikaani Ivan vuonna 2004. Alue kärsi vahinkoja myös hurrikaani Katrinan aikana vuonna 2005 ja hurrikaani Sallyn aikana vuonna 2020. Talous ja liikenne Matkailu ja katkarapuihin liittyvä elintarviketeollisuus muodostavat Gulf Shoren talouden selkärangan. Vuonna 2020 matkailu-, majoitus ja ravintola-ala olivat suurin työllistäjä kattaen 17,8 % työllisyydestä. Kaupungin kautta kulkevat State Highway 182, State Highway 180, Highway 135 ja State Highway 59. Gulf Intracoastal Waterway on osa Intracoastal Waterway-vesiväylää. Kaupungissa sijaitsee myös Jack Edwardsin lentoasema. Väestö Gulf Shoresin asukasluku oli Yhdysvaltojen vuoden 2020 väestönlaskennan mukaan 15 014. Vuonna 2010 vastaava lukema oli 9 741. Vuonna 2020 asukkaista 88,8 % oli valkoisia, 6,1 % latinoja, 2,7 % mustia ja 1,1 % aasialaisia. 3,7 % kuului useampaan kuin yhteen ryhmään. 7,5 % oli syntynyt ulkomailla. Kotitalouksien vuotuiset keskimääräiset ansiot 2020–2024 olivat 78 188 dollaria. Henkilöä kohden vastaava lukema oli 45 509 dollaria. 11,5 % asukkaista eli köyhyysrajan alapuolella. Lähteet